b'\n_START_ARTICLE_\nBes\xc3\xb8k i fengsel i Norge\n_START_PARAGRAPH_\nBes\xc3\xb8k i fengsel i Norge er en ordning som skal sikre innsatte mulighet for kontakt med p\xc3\xa5r\xc3\xb8rende og bekjente. Ordningen er regulert i lovs form, men praktiseres noe forskjellig i ulike anstalter.\n_START_SECTION_\nGenerelt\n_START_PARAGRAPH_\nOrdningen er regulert av straffegjennomf\xc3\xb8ringslovens \xc2\xa7\xc2\xa031. I utgangspunktet skal innsatte i norske fengsler kunne motta bes\xc3\xb8k av p\xc3\xa5r\xc3\xb8rende og venner i mens de er fengslet, dersom sikkerhetsmessige forhold tillater det. Kriminalomsorgen skal f\xc3\xb8r bes\xc3\xb8k til innsatte i et lukket fengsel og ved behov i fengsel ved lavere sikkerhetsniv\xc3\xa5, innhente opplysninger om den bes\xc3\xb8kendes vandel. Fengslene kan nekte bes\xc3\xb8k._NEWLINE_Rutinene for bes\xc3\xb8k varierer fra fengsel til fengsel. Hvis bes\xc3\xb8kstillatelse innvilges, skal den bes\xc3\xb8kende skal f\xc3\xa5 tilsendt skriftlig bes\xc3\xb8kstillatelse i god tid f\xc3\xb8r bes\xc3\xb8ket. I tillegg tilsendes gjeldende bes\xc3\xb8ksregler, slik at den som skal p\xc3\xa5 bes\xc3\xb8k vet hva man skal forholde seg til. Den bes\xc3\xb8kende m\xc3\xa5 ha med bes\xc3\xb8kstillatelsen og gyldig legitimasjon til bes\xc3\xb8k._NEWLINE_Fengslene ser det som en viktig oppgave \xc3\xa5 tilrettelegge bes\xc3\xb8k til innsatte som er omsorgspersoner for barn.\n_START_SECTION_\nP\xc3\xa5r\xc3\xb8rende\n_START_PARAGRAPH_\nP\xc3\xa5r\xc3\xb8rende er en viktig del av innsattes sosiale nettverk. Det er den innsatte selv som bestemmer hvem vedkommende vil ha bes\xc3\xb8k av, og innsatt kan lage ei liste over disse._NEWLINE_De fleste bes\xc3\xb8k gjennomf\xc3\xb8res i egne rom som er innrettet for dette form\xc3\xa5let.\n_START_SECTION_\nBes\xc3\xb8k av barn\n_START_PARAGRAPH_\nFengslene skal legge til rette for at bes\xc3\xb8k av barn skal kunne foreg\xc3\xa5 p\xc3\xa5 en mest mulig sk\xc3\xa5nsom m\xc3\xa5te. Fengslene har leker og barneb\xc3\xb8ker.\n_START_SECTION_\nBes\xc3\xb8kshus\n_START_PARAGRAPH_\nI 2017 finnes det syv egne \xc2\xabbes\xc3\xb8kshus\xc2\xbb eller \xc2\xabbes\xc3\xb8ksleiligheter\xc2\xbb i fengsler som er tilrettelagt for bes\xc3\xb8k av familier med barn der disse ogs\xc3\xa5 kan overnatte. Bes\xc3\xb8k i hus eller leilighet er knyttet til egne regler og rutiner. R\xc3\xb8dgata, Leira, Bredtveit, Bast\xc3\xb8y, Halden, Ringerike og Bergen fengsel har hus eller leiligheter tilgjengelig for bes\xc3\xb8k.'